Amaya Zarranz Errea andreak galdera egin du Nafarroak dohainik hartzen zaitu” izeneko turismo kanpainari buruz.

Legebiltzarreko Erregelamenduko 114.1 artikuluan ezarritakoa betez, galdera horren erantzuna, Foru Diputazioak emana, Nafarroako Parlamentuko Aldizkari Ofizialean argitara dadin agindu dut. Galdera argitaratu zen 2012ko irailaren 11ko 71. Nafarroako Parlamentuko Aldizkari Ofizialean.

ERANTZUNA

Grupo Popular parlamentu-taldeko foru parlamentari Amaya Zarranz Errea andreak “Nafarroak dohainik hartzen zaitu” turismo-kanpainari buruz idatziz erantzuteko egindako galderari dagokionez (PES-00103) hau erantzun du Nafarroako Gobernuko bigarren lehendakariorde, bozeramaile eta Kultura, Turismo eta Erakunde Harremanetako kontseilariak:

Nafarroako Gobernuko Kultura, Turismo eta Erakunde Harremanetako kontseilariak otsailaren 10ean emandako “Ostatuetarako, jatetxeetarako, bisitetarako eta turismo-jardueretarako laguntzen deialdia. 2012ko ekitaldia” 12E/2012 Foru Aginduaren bitartez onartu zen kanpaina hori, eta 600.000 euroko hornidura ezarri zen.

Deialdi horretan, deskontuak aurreikusten ziren banakako bezeroentzat, bi gau igarotzen zituzten taldeentzat, gau bat igarotzen zuten taldeentzat eta bi gaueko egonaldia egiten zuten Nafarroako harrera-agentzien bezeroentzat.

Banakako bezeroen 22.837 deskargatu dira; bi gaueko taldeen 200 bono, gau bateko taldeen 209 bono eta bi gaueko egonaldia egiten zuten Nafarroako harrera-agentzien bezeroen 48 bono. Guztira, 37.951 turista izan dira kanpainaren onuradun.

Bonoak kanpainak iraun duen egun guztietan trukatu dira, xede horrekin diseinaturiko aplikazio informatikoaren bidez. Aplikazio horri esker edozein ordenagailutatik deskarga zitezkeen bonoak, eskatzailearen jatorria edozein dela ere.

www.navarraterecibegratis.com webgunean etengabe eskuragarri egon ziren bonoak. Deskargak egiteko epea martxoaren 28an hasi zen, eta apirilaren 18an amaitu; beraz, eguneko batez besteko deskargen kopurua 460 bonokoa izan zen, 50 egun horietan.

Kanpainaz baliatu diren turisten jatorriari dagokionez, aplikazioak datu hori zehazten ez duen arren, nagusiki turista nazionalek erabili dute, eta presentzia oso esanguratsua izan dute nafarrek eta Euskadiko Autonomia Erkidegoko turistek. Betiere, kanpainan zehar hainbat bidetatik ostatuekin izan diren harremanetatik ondoriozta daitekeenez.

Kontsumitutako bonoen balioaren zenbatekoa, guztira, 482.386 eurokoa izan da, eta batez besteko bonoen balioaren %48ko erabilera adierazten du; banakako bonoetan, ez da iritsi %46ra.

Kanpainarekin bat egin zuten 871 establezimenduetatik 576k parte hartu dute modu aktiboan (475 jabe).

Deialdian erreserbak egiteko beste epe bat irekitzeko aukera aurreikusten bazen ere (irailaren 16tik azaroaren 30era), ezin izan da epe hori ireki, Departamenduak eta Zuzendaritza Nagusiak egin behar izan zituzten aurrekontu-egokitzapenen ondorioz. Ildo horretatik, kontuan hartu zen Nafarroako Turismo Kontseiluaren saioetan sektoreak adierazitako irizpidea.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

